b'\n_START_ARTICLE_\nTravunija\n_START_SECTION_\nGeografija\n_START_PARAGRAPH_\nRegionas ap\xc4\x97m\xc4\x97 Adrijos paj\xc5\xabrio ruo\xc5\xbe\xc4\x85 nuo Dubrovniko \xc5\xa1iaur\xc4\x97je iki Kotoro pietuose. \xc5\xa0iauriau buvo Zahumlj\xc4\x97, o pie\xc4\x8diau\xc2\xa0\xe2\x80\x93 Duklia. Travunija ap\xc4\x97m\xc4\x97 ir kalnuotas teritorijas giliau \xc5\xbeemyne (pirmiausia Orjeno kalnus), atsiremdama \xc4\xaf Podgorij\xc4\x85 (u\xc5\xbe jos buvo Ra\xc5\xa1ka)._NEWLINE_Svarbiausios gyvenviet\xc4\x97s regione buvo Trebin\xc4\x97, Kotoras, Risanas, Herceg Novi ir kt.\n_START_SECTION_\nIstorija\n_START_PARAGRAPH_\nI t\xc5\xabkst. pr. m. e. Travunija sudar\xc4\x97 dal\xc4\xaf Ilyrijos ir buvo gyvenama ilyr\xc5\xb3. VII a. kra\xc5\xa1tas slavizuotas ir tapo vienu i\xc5\xa1 proto-serb\xc5\xb3 region\xc5\xb3 (kiti buvo Duklia, Ra\xc5\xa1ka, Bosnija, Zahumlj\xc4\x97 ir Paganija). IX a. minimi jo ankstyvieji \xc5\xbeupanai: Krajina, Hvalimiras, \xc4\x8cu\xc4\x8dimiras, Boleslavas ir kt._NEWLINE_Nuo X a. Travunija niekada nesudar\xc4\x97 nepriklausomos valstyb\xc4\x97s, nors kunigaik\xc5\xa1\xc4\x8dio titulas i\xc5\xa1laikytas, ir juo tituluodavosi \xc5\xa1i\xc4\x85 feodalin\xc4\x99 vald\xc4\x85 tur\xc4\x97j\xc4\x99 senjorai. Pirmieji j\xc5\xb3 buvo Serb\xc5\xb3 kunigaik\xc5\xa1\xc4\x8diai, v\xc4\x97liau vald\xc4\x85 per\xc4\x97m\xc4\x97 Zahumlj\xc4\x97s kunigaik\xc5\xa1tis Michailas, o po jo mirties - v\xc4\x97l serb\xc5\xb3 kunigaik\xc5\xa1tis \xc4\x8caslavas Klonimirovi\xc4\x8dius. \xc5\xa0iam mirus 960 m., Travunijos likimas ne\xc5\xbeinomas. Minimas kunigaik\xc5\xa1tis Dragimiras, 1000 \xe2\x80\x93 1018 m. vald\xc4\x99s Travunij\xc4\x85 ir Zahumlj\xc4\x99. Po jo mirties Travunija pateko \xc4\xaf kitos serb\xc5\xb3 \xc5\xbeupos\xc2\xa0\xe2\x80\x93 Duklios vald\xc5\xbei\xc4\x85: Duklios kunigaik\xc5\xa1\xc4\x8diai (nuo 1077\xc2\xa0m. karaliai) taip pat tituluodavosi ir Travunijos valdovais. Nepaisant Duklios vie\xc5\xa1patavimo, atskirais laikotarpiais Travunija sukeldavo mai\xc5\xa1tus, arba joje trumpam \xc4\xafsitvirtindavo gretimos Zahumlj\xc4\x97s kunigaik\xc5\xa1\xc4\x8diai (pvz., Ljutovidas apie 1030\xc2\xa0m.)._NEWLINE_Dukliai nusilpus, apie 1166\xc2\xa0m. Travunij\xc4\x85 u\xc5\xbe\xc4\x97m\xc4\x97 Serbijos did\xc5\xbeioji kunigaik\xc5\xa1tyst\xc4\x97, kuri 1217\xc2\xa0m. tapo karalyste. Joje Travunija buvo sujungta su jos \xc5\xa1iaurine kaimyne Zahumle, ir pastarosios kunigaik\xc5\xa1\xc4\x8diai titulavosi Travunijos kunigaik\xc5\xa1\xc4\x8diais. Tai l\xc4\x97m\xc4\x97 pana\xc5\xa1ius abiej\xc5\xb3 valstyb\xc4\x97li\xc5\xb3 likimus: po 1353 m. ji prijungta prie Bosnijos Banato, kuris 1377\xc2\xa0m. tapo Karalyste. Tiesa, trump\xc4\x85 laikotarp\xc4\xaf (1355\xe2\x80\x931373 m.) visuotine suirute serb\xc5\xb3 \xc5\xbeem\xc4\x97se pasinaudojo vietiniai didikai Vojinovi\xc4\x8diai, kurie suk\xc5\xabr\xc4\x97 savo nepriklausom\xc4\x85 vald\xc4\x85, vadinam\xc4\x85 Vojinovi\xc4\x8di\xc5\xb3 \xc5\xbeem\xc4\x99._NEWLINE_Valdant Bosnijai, Kaip ir Zahumlj\xc4\x97je, \xc4\x8dia \xc4\xafsigal\xc4\x97jo vietos didik\xc5\xb3 gimin\xc4\x97 Kosa\xc4\x8da, tod\xc4\x97l Travunija buvo valdoma kaip Hulmo kunigaik\xc5\xa1tyst\xc4\x97s dalis. 1483 m. abi kunigaik\xc5\xa1tystes nukariavo Osman\xc5\xb3 imperija.'